**Predkladacia správa**

Návrh zákona, ktorým sa mení a dopĺňa zákon č. 579/2004 Z. z. o záchrannej zdravotnej službe a o zmene a doplnení niektorých zákonov a ktorým sa dopĺňa zákon
č. 317/2016 Z. z. o požiadavkách a postupoch pri odbere a transplantácii ľudského orgánu, ľudského tkaniva a ľudských buniek a o zmene a doplnení niektorých zákonov (transplantačný zákon) (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na mesiace jún až december 2021. Návrh zákona bol vypracovaný na základe podnetu a v spolupráci s Operačným strediskom záchrannej zdravotnej služby Slovenskej republiky. Jeho cieľom je zlepšiť riadenie, koordináciu a činnosti záchrannej zdravotnej služby Slovenskej republiky (ďalej len ,,ZZS SR“) tak, aby sa zlepšila jej plynulosť a nepretržitosť pri poskytovaní neodkladnej zdravotnej starostlivosti. Predložený návrh zákona sa vypracoval z dôvodu potreby vykonávania zásahov ZZS SR u pacientov s použitím osobných ochranných pracovných prostriedkov (ďalej len ,,OOPP“) pri ohrození biologickým faktorom 3 a 4 a nutnosťou bližšie špecifikovať čas, za ktorý musí poskytovateľ ZZS zabezpečiť výjazd ambulancie ZZS na zásah s ich použitím. Doteraz bola v zákone stanovená povinnosť zabezpečiť výjazd ambulancie ZZS do dvoch minút od prijatia výzvy od koordinačného strediska ZZS alebo operačného strediska ZZS. Tento interval pri použití OOPP navrhuje Ministerstvo zdravotníctva Slovenskej republiky stanoviť na 10 minút.

Predložený návrh zákona taktiež rieši, na základe podnetov z aplikačnej praxe, neodkladnú prepravu pacientov vyžadujúcich intenzívny monitoring a liečbu počas transportu do zahraničia (napr. v prípade transplantácií, keď je indikovaná dostupnosť orgánu a preprava sa nemôže realizovať po schválení príslušnou poisťovňou s vopred dohodnutým poskytovateľom s dlhším časovým odstupom ako je životnosť transplantovaného orgánu, poprípade prepravu pacientov do zahraničia, ak na území Slovenskej republiky nie je dostatočný počet lôžok so zodpovedajúcou úrovňou zdravotnej starostlivosti).

Predložený návrh zákona zároveň upravuje prílohu č. 9 zákona č. 317/2016 Z. z.
o požiadavkách a postupoch pri odbere a transplantácii ľudského orgánu, ľudského tkaniva a ľudských buniek a o zmene a doplnení niektorých zákonov, kde dôjde k rozšíreniu okruhu tretích osôb, ktorým sa poskytujú údaje z národného transplantačného registra o Operačné stredisko záchrannej zdravotnej služby Slovenskej republiky.

Návrh zákona nie je predmetom vnútrokomunitárneho pripomienkového konania.

Vzhľadom na dĺžku legislatívneho procesu sa navrhuje účinnosť zákona od 1. septembra 2023.

 Návrh zákona bol predmetom pripomienkového konania v dňoch od 22. 09. 2022 do 12. 10. 2022 a bolo k nemu uplatnených 26 pripomienok, z toho štyri boli zásadné. Akceptované pripomienky sú v predloženom návrhu zákona zapracované.

Návrh zákona sa predkladá bez rozporu.